Avainsanat

Tiivistelmä



Avainsanat

1 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös valtiontuen soveltumattomuudesta yhteismarkkinoille - Kyseisen tuen myöntäneen alueellisen viranomaisen nostama kanne - Tutkittavaksi ottaminen

(EY:n perustamissopimuksen 173 artiklan toinen ja neljäs kohta)

2 Valtiontuki - Kilpailua rajoittava vaikutus - Toimintatuet - Koroton laina, jonka alueellinen viranomainen on myöntänyt yksityiselle lentoyhtiölle ja jonka tarkoituksena on edistää lentoliikenteen kehittämistä ja harjoittamista useilla euroopansisäisillä lentoreiteillä, joilla kilpailu on kovaa

(EY:n perustamissopimuksen 92 artiklan 1 kohta)

3 Valtiontuki - Vaikutus jäsenvaltioiden väliseen kauppaan - Arviointiperusteet - Kansainväliseen kauppaan suuntautuneelle lentoyhtiölle annettava tuki

(EY:n perustamissopimuksen 92 artiklan 1 kohta)

4 Jäsenvaltiot - Velvoitteiden rikkominen - Jäsenyysvelvoitteiden noudattamatta jättäminen muissa jäsenvaltioissa on perustelu, jota ei voida hyväksyä

5 Valtiontuki - Komission päätös ilmoittamatta jätetyn valtiontuen soveltumattomuudesta yhteismarkkinoille - Perusteluvelvollisuuden laajuus

(EY:n perustamissopimuksen 92 artikla, 93 artiklan 3 kohta ja 190 artikla)

6 Valtiontuki - Kielto - Poikkeukset - Komission harkintavalta - Lentoyhtiöille myönnetyt tuet - Arviointiperusteet - Tuen suuruus - Tuen suuruutta ei oteta huomioon

(EY:n perustamissopimuksen 3 artiklan g alakohta ja 92 artiklan 3 kohdan c alakohta)

7 Valtiontuki - Kielto - Poikkeukset - Komission harkintavalta - Lentoyhtiöille myönnetyt tuet - Tukisuunnitelmien tapauskohtainen arviointi

(EY:n perustamissopimuksen 92 artiklan 3 kohdan c alakohta ja 93 artikla)

Tiivistelmä

8 Jos komissio toteaa päätöksessä, että jäsenvaltion alueellisen viranomaisen yritykselle myöntämä laina on yhteismarkkinoille soveltumatonta tukea, tällä viranomaisella on oikeus nostaa kanne komission päätöksestä, vaikka päätös olikin osoitettu kyseiselle jäsenvaltiolle.

Perustamissopimuksen 173 artiklan toisen kohdan jäsenvaltion käsitteellä ei tarkoiteta alueellisia viranomaisia; näitä on sitä vastoin pidettävä perustamissopimuksen 173 artiklan neljännessä kohdassa tarkoitettuina oikeushenkilöinä silloin, kun ne ovat kansallisen oikeuden perusteella oikeushenkilöitä.

Lisäksi kyseinen päätös koskee suoraan ja erikseen tällaisen alueellisen viranomaisen oikeudellista asemaa, koska se estää suoralla tavalla sitä käyttämästä haluamallaan tavalla toimivaltuuksiaan, jotka liittyvät erityisesti tuen myöntämiseen yrityksille, ja pakottaa sen muuttamaan tuensaajayrityksen kanssa tekemäänsä lainasopimusta.

Alueellisella viranomaisella on päätöksen riitauttamiseen oma intressinsä, joka eroaa jäsenvaltion intressistä, koska ei ole ilmennyt, että tällä jäsenvaltiolla olisi mahdollisuuksia määrätä, miten alueellinen viranomainen käyttää toimivaltuuksiaan.

9 Alueellisen viranomaisen yksityiselle yritykselle myöntämä koroton laina, jonka tarkoituksena on edistää lentoliikenteen kehittämistä ja harjoittamista useilla euroopansisäisillä lentoreiteillä, joilla tuensaaja kilpailee muiden lentoyhtiöiden kanssa, joista osan kotipaikka on muissa jäsenvaltioissa, ja jota ei saa käyttää tietyn menoerän rahoitukseen, vääristää tai uhkaa vääristää kilpailua perustamissopimuksen 92 artiklassa tarkoitetulla tavalla, koska kyseinen laina helpottaa yritystä sen juoksevaan toimintaan liittyvien tavanomaisten menojen hoitamisessa.

On näet katsottava, että toimintatuet eli tuet, joiden tarkoituksena on vapauttaa yritys sellaisista menoista, joista se olisi normaalisti vastannut juoksevassa hallinnossaan tai tavanomaisessa toiminnassaan, lähtökohtaisesti vääristävät kilpailun edellytyksiä.

Lisäksi on todettava, että jos julkinen elin suosii edun myöntämällä yritystä, joka harjoittaa toimintaa alalla, jolla kilpailu on kovaa, kilpailu vääristyy tai uhkaa vääristyä. Jos etu on pieni, kilpailu vääristyy vähemmän, mutta yhtä kaikki vääristyy. Perustamissopimuksen 92 artiklan 1 kohdan kieltoa sovelletaan tuen suuruudesta riippumatta jokaiseen tukeen, joka vääristää tai uhkaa vääristää kilpailua, siltä osin kuin se vaikuttaa jäsenvaltioiden väliseen kauppaan.

10 Valtiontuen suhteellisen vähäinen suuruus tai edunsaajayrityksen suhteellisen pieni koko eivät sulje ennalta pois mahdollisuutta, että tuki vaikuttaisi jäsenvaltioiden väliseen kauppaan. Suhteellisen vähäinenkin tuki voi vaikuttaa jäsenvaltioiden väliseen kauppaan, jos kilpailu sillä alalla, jolla tuensaajayritys toimii, on kovaa.

Kun valtion myöntämä tai valtion varoista myönnetty taloudellinen tuki vahvistaa yrityksen asemaa jäsenvaltioiden välisessä kaupassa muihin, kilpaileviin yrityksiin verrattuna, tuen on katsottava vaikuttavan jäsenvaltioiden väliseen kauppaan. Näin on erityisesti silloin, kun tuki annetaan kansainväliseen kauppaan suuntautuneelle lentoyhtiölle, koska se huolehtii eri jäsenvaltioissa olevien kaupunkien välisistä yhteyksistä, koska se kilpailee muihin jäsenvaltioihin sijoittautuneiden yritysten kanssa ja koska tuen tarkoituksena on edistää euroopansisäisten yhteyksien kehittämistä ja niillä liikennöintiä, joten yrityksen tarjoama, jäsenvaltioiden väliseen kauppaan vaikuttava kyseisen yrityksen kapasiteetti kasvaa tuen johdosta.

11 Jäsenvaltion sille perustamissopimuksen nojalla kuuluvien velvollisuuksien mahdollista noudattamatta jättämistä ei voida perustella sillä, että muutkaan jäsenvaltiot eivät noudata niille kuuluvaa kyseistä velvollisuutta.

12 Perustamissopimuksen 190 artiklassa edellytetyissä perusteluissa on selkeästi ja yksiselitteisesti ilmaistava yhteisön toimielimen tekemän riidanalaisen toimenpiteen perustelut siten, että henkilöille, joita toimenpide koskee, selviää sen syyt, jotta he voivat puolustaa oikeuksiansa, ja että yhteisöjen tuomioistuimet voivat valvoa toimenpiteen laillisuutta. Kuitenkaan perusteluissa ei tarvitse esittää kaikkia asiaan liittyviä tosiseikkoja ja oikeudellisia seikkoja koskevia yksityiskohtia, sillä tutkittaessa sitä, ovatko päätöksen perustelut perustamissopimuksen 190 artiklan mukaisia, on otettava huomioon päätöksen sanamuodon lisäksi myös asiayhteys ja kaikki asiaa koskevat oikeussäännöt.

Komissio ei ole kilpailusäännösten noudattamisen turvaamiseksi tekemiensä päätösten perusteluissa velvollinen ottamaan kantaa kaikkiin asianomaisten sille esittämiin väitteisiin. Sen on mainittava ainoastaan ne tosiseikat ja oikeudelliset seikat, joilla on olennainen merkitys päätöksen kannalta.

Sovellettuna tukitoimen oikeudelliseen arviointiin tämä periaate edellyttää, että selvitetään ne syyt, joiden perusteella komissio on katsonut, että kyseinen tukitoimi kuuluu perustamissopimuksen 92 artiklan 1 kohdan soveltamisalaan. Vaikka tuen myöntämiseen liittyvistä seikoista ilmenisi, että tuki voi vaikuttaa jäsenvaltioiden väliseen kauppaan ja vääristää tai uhata vääristää kilpailua, komission on joka tapauksessa mainittava tältä osin nämä seikat päätöksensä perusteluissa.

Komissiolla ei sitä vastoin ole velvollisuutta tehdä erittäin yksityiskohtaista numerotietoihin perustuvaa taloudellista erittelyä, koska se on esittänyt, minkä takia vaikutus jäsenvaltioiden väliseen kauppaan oli ilmeinen.

Toisaalta on todettava, että kun kyse on tuesta, jota ei ollut ilmoitettu komissiolle, päätöstä, jossa todetaan tämän tuen soveltumattomuus yhteismarkkinoille, ei tarvitse perustella osoittamalla tämän tuen todellisia vaikutuksia jäsenvaltioiden väliseen kauppaan. Muunlainen ratkaisu johtaisi niiden jäsenvaltioiden suosimiseen, jotka maksavat tukia noudattamatta perustamissopimuksen 93 artiklan 3 kohdassa määrättyä ilmoitusvelvollisuutta, niiden kustannuksella, jotka ilmoittavat tuesta suunnitteluvaiheessa.

13 Arvioidessaan lentoyhtiölle myönnettyä tukea komission ei tarvitse tutkia erityisesti sitä, oliko tuki sen suuruus huomioon ottaen sellainen, että siihen voitaisiin soveltaa perustamissopimuksen 92 artiklan 3 kohdan c alakohdan poikkeusta, koska tuen suuruus ei ole tässä määräyksessä tai valtiontukiin ilmaliikenteen alalla sovellettavissa suuntaviivoissa edellytetty kriteeri.

Perustamissopimuksen 92 artiklan 3 kohdan c alakohtaa soveltaessaan komissiolla on suuri harkintavalta, ja se voi tällöin perustellusti käyttää niitä kriteerejä, joita se pitää sopivimpina sen arvioimiseksi, voidaanko tukea pitää yhteismarkkinoille soveltuvana, kunhan nämä kriteerit ovat asianmukaisia perustamissopimuksen 3 artiklan g alakohdan ja 92 artiklan kannalta. Tältä osin komissio voi täsmentää ne kriteerit, joita se haluaa soveltaa perustamissopimuksen mukaisissa suuntaviivoissa. Hyväksyessään tällaiset suuntaviivat komissio käyttää harkintavaltaansa ja noudattaen yhdenvertaisen kohtelun periaatetta ainoastaan rajoittaa itse harkintavaltaansa, jota sillä on tutkiessaan näissä suuntaviivoissa tarkoitettuja tukia. Arvioidessaan yksittäistä tukea tällaisten jo hyväksymiensä suuntaviivojen perusteella komission ei voida katsoa ylittävän harkintavaltansa rajoja tai luopuvan käyttämästä tätä harkintavaltaansa.

14 Eräille yhtiöille myönnettyjen valtiontukien hyväksyntä ei merkitse ilman muuta sitä, että muilla lentoyhtiöillä on oikeus saada poikkeus tukikiellon periaatteesta. Komission tehtävänä on harkintavaltaansa käyttäessään tutkia jokainen tukihanke tapauskohtaisesti. Sen on tehtävä tämä asian erityispiirteiden perusteella sekä soveltaen yhteisön oikeuden yleisiä periaatteita ja suuntaviivoja. Se, että muihin jäsenvaltioihin sijoittautuneet yhtiöt ovat mahdollisesti saaneet lainvastaisia tukia, on vailla merkitystä arvioitaessa kyseistä tukea.

Komissio ei missään tapauksessa menetä harkintavaltaansa vain siksi, että se on hyväksynyt kilpailijan saaman tuen, sillä muuten menettäisivät merkityksensä ne perustamissopimuksen määräykset, joissa sille annetaan tämä harkintavalta.